ลุ้น1,600จุดสัปดาห์หน้า
แห่ซื้อกลับCPALL-CPF หลังราคาลงไปลึกตลาดจับขังหุ้น3ตัว
27 เม.ย. 2556

แห่ซื้อกลับCPALL-CPF หลังราคาลงไปลึกตลาดจับขังหุ้น3ตัว ‘METROTH’วางเงินสดก่อนซื้อถึง7มิ.ย./ขยายเวลาCGDต่อ
ซีพี ออลล์ วิ่งฉิว หลังเจ้าสัวยืนยันผู้ถือหุ้นซื้อแม็คโครมีแต่ได้ หุ้นมีลุ้น 1,600 อีกรอบ
นักลงทุนแห่ซื้อกลับในหุ้นบริษัท ซีพี ออลล์ (CPALL) หลังจากนักลงทุนคลายกังวลผลกระทบจากการเข้าไปซื้อหุ้นของบริษัท สยามแม็คโคร (MAKRO) ภายหลังผู้บริหารนำโดยนายธนินท์ เจียรวนนท์ ชี้แจงต่อผู้ถือหุ้นอย่างชัดเจนว่า การซื้อ MAKRO อนาคตจะมีแต่ได้กับได้ และไม่ต้องห่วงเรื่องเงินปันผลจะได้รับน้อยลง เพราะจะมีแต่เพิ่มกับเพิ่มเท่านั้น ส่งผลให้หุ้น CPALL มีมูลค่าการซื้อขายสูงสุดของวันติดต่อเป็นวันที่ 3 และราคาปิดที่ 43.75 บาท เพิ่มขึ้น 2.75 บาท หรือ 6.71% มูลค่าซื้อขายกว่า 8,207 ล้านบาท
ความมั่นใจของหุ้นซีพี ออลล์ ยังส่งผลต่อเนื่องถึงหุ้นบริษัท เจริญโภคภัณฑ์อาหาร (CPF) คึกคักตามด้วย และราคาปิดที่ 31.25 บาท บวก 1.25 บาท หรือ 4.17% หลังจากผู้บริหารคาดว่าผลการดำเนินงานได้ผ่านจุดต่ำสุดในไตรมาสแรกที่ผ่านมาแล้ว และสนับสนุนให้ดัชนีหุ้นปิดวันสุดท้ายของสัปดาห์ที่ระดับ 582.93 จุด เพิ่มขึ้น 8.86 จุด มูลค่าซื้อขายกว่า 54,546.90 ล้านบาท โดยนักลงทุนต่างชาติพลิกมาซื้อเป็นวันแรกในหลายวันจำนวน 2,747 ล้านบาท และรายย่อยกลับมาขายสุทธิ 2,632 ล้านบาท เนื่องจากต่างชาติคลายกังวลมาตรการแก้ปัญหาเงินบาทแข็งค่าไม่แตะเงินลงทุนผ่านตลาดหุ้น 
นายเจริญ เอี่ยมพัฒนธรรม ผู้อำนวยการฝ่ายวิเคราะห์หลักทรัพย์ บล.เคทีซีมิโก้ เปิดเผยว่า นักลงทุนยังคงเข้ามาเล่นเก็งกำไรในหุ้นกลุ่มอสังหาริมทรัพย์ เพราะคาดว่าธนาคารแห่งประเทศไทย (ธปท.) อาจมีมาตรการลดดอกเบี้ยนโยบาย หลังจากที่เงินบาทแข็งค่า และคาดว่าผลประกอบการในไตรมาสแรกปีนี้ของหุ้นในกลุ่มดังกล่าวจะออกมาดีอีกด้วย 
สำหรับแนวโน้มตลาดหุ้นในสัปดาห์หน้าคาดว่า ดัชนีมีโอกาสแตะระดับ 1,600 จุด หากผ่านแนวต้านสำคัญที่บริเวณ 1,587 จุดได้ เนื่องจากตลาดยังมีทิศทางที่เป็นบวก และผลประกอบการของบริษัทจดทะเบียน (บจ.) ในไตรมาสแรก ส่วนใหญ่น่าจะออกมาดีอีกด้วย 
สำหรับปัจจัยที่ต้องติดตามคือ การประกาศตัวเลขเศรษฐกิจของต่างประเทศและการประชุมของธนาคารกลางยุโรป (ECB) ในวันที่ 2 พ.ค.นี้ รวมถึงติดตามการประกาศผลประกอบการของบริษัทจดทะเบียนด้วย 
ขณะที่กลยุทธ์การลงทุนแนะนำนักลงทุนเลือกซื้อหุ้นเป็นรายตัว ซึ่งหุ้นกลุ่มที่น่าสนใจคือหุ้นกลุ่มรับเหมาก่อสร้างและหุ้นกลุ่มสื่อสาร โดยประเมินแนวรับแรกไว้ที่ 1,570 จุด แนวรับถัดไปให้ไว้ที่ 1,550 จุด ส่วนแนวต้านแรกประเมินไว้ที่ 1,587 จุด และแนวต้านถัดไปให้ไว้ที่ 1,600 จุด 
ตลาดหลักทรัพย์แห่งประเทศไทย กำหนดให้นักลงทุนที่จะซื้อหุ้นบริษัท เมโทรสตาร์ พร็อพเพอร์ตี้ (METRO) และบริษัท ตงฮั้ว คอมมูนิเคชั่นส์ (TH) จะต้องวางเงินสดทั้งหมด 100% (แคชบาลานซ์) มีผลตั้งแต่วันที่ 29 เม.ย. 2556 ถึงวันที่ 7 มิ.ย. 2556 
ส่วนบริษัท คันทรี่ กรุ๊ป ดีเวลลอปเมนท์ (CGD) ขยายระยะเวลาแคชบาลานซ์เป็นวันที่ 29 เม.ย. ถึงวันที่ 3 พ.ค. 2556